અમે છેલ્લાં ૪૧ વરસોથી અમેરિકા રહીએ છીએ. હાલમાં, હું પણ મારા દિકરા સાથે, અમેરિકામાં રહું છું. મારા સાડા ત્રણ વરસના પૌત્રને ભણવું નથી ગમતું. એને “એ બી સી ડી” લખતાં શીખવવાનું અમને સહુને ઘરમાં બહુ જ ભારે પડતું હતું. એને બધા જ અક્ષરો અને આંકડા વાંચતા આવડે પણ લખવાનું જરાય ગમતું નહોતું. એક દિવસ મેં એને અંગ્રેજીમાં પૂછ્યું, “બેટા, તને એવું નથી થતું કે તારા મોટા ભાઈની જેમ તું પણ સરસ વાંચે –લખે અને પહેલા ધોરણમાં જાય?” એણે એકદમ નિર્દોષતાથી અંગ્રેજીમાં જ કહ્યું, “દાદી, પહેલા ધોરણમાં જ નહીં, હું તો દીદીની જેમ કોલેજમાં પણ જવા તૈયાર છું! પણ, મારે લખવાનું ભણવું નથી. શું કોલેજમાં લખ્યા વિના જઈ શકાય?”